S-140/2011

Mál þetta höfðaði ríkissaksóknari með ákæru 27. maí 2011 á hendur ákærða, X…, kt. …, … á …. Málið var dómtekið 2. september 2011.

Í ákæru segir að málið sé höfðað gegn ákærða „fyrir kynferðisbrot og brot gegn barnaverndarlögum, með því að hafa aðfaranótt fimmtudagsins 14. október 2010, á heimili sínu, sært blygðunarsemi A…, fæddri …, sem ákærði taldi að væri á aldrinum 15 eða 16 ára, þar sem hún var stödd á heimili sínu að …, með því að hringja í farsíma hennar úr símanúmerinu … og viðhafa kynferðislegt, lostafullt og ósiðlegt tal við hana, meðal annars spyrja hana hvernig hún væri klædd, hvort hún væri gröð og hvort hún vildi hlusta á hann í símanum á meðan hann fróaði sér.

Telst þetta varða við 209. gr. almennra hegningarlaga nr. 19/1940, sbr. 15. gr. laga nr. 40/1992, og 3. mgr. 99. gr. barnaverndarlaga nr. 80/2002.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Af hálfu B…, kt. …, vegna ólögráða dóttur hennar, A…, kt. …, er krafist miskabóta að fjárhæð kr. 400.000 auk vaxta samkvæmt 8. gr. laga um vexti og verðtryggingu nr. 38/2001 frá 1. október 2001 (svo) þar til mánuður er liðinn frá birtingu skaðabótakröfu þessarar en með dráttarvöxtum samkvæmt 1. mgr. 9. gr. laga nr. 38/2001 frá þeim degi til greiðsludags. Einnig er krafist málskostnaðar að mati dómsins eða samkvæmt síðar framlögðum málskostnaðarreikningi, að viðbættum virðisaukaskatti á málflutningsþóknun.“

Ákærði hefur fyrir dómi skýlaust játað að hafa framið það brot sem honum er gefið að sök í ákæru og er játning hans studd sakargögnum. Eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotið, sem réttilega er fært til refsilaga í ákæru.

Ákærði hlaut dóm 31. janúar 2006 fyrir brot gegn 209. gr. almennra hegningarlaga. Fólst brotið í því að særa blygðunarsemi stúlkna með því að viðhafa kynferðislegt og klámfengið tal í fjölmörgum símtölum. Var refsing ákveðin þriggja mánaða fangelsi skilorðsbundið í þrjú ár. Ákærði hélt það skilorð og eru ekki önnur mál tilgreind á sakavottorði hans.

Við ákvörðun refsingar er þess að gæta að brot ákærða beindist að barnungri stúlku. Þykir refsing ákærða hæfilega ákveðin tveggja mánaða fangelsi, en rétt þykir að fresta fullnustu refsingarinnar og falli hún niður að liðnum þremur árum frá uppkvaðningu dómsins haldi ákærði almennt skilorð 57. gr. almennra hegningarlaga.

Brotaþoli A… krefst miskabóta úr hendi ákærða. Ákærði hefur viðurkennt bótaskyldu en mótmælir fjárhæð kröfunnar og leggur þann ágreining í mat dómsins. Með því broti gegn stúlkunni sem ákærði hefur verið sakfelldur fyrir hefur hann valdið henni miska en bætur fyrir það þykja hæfilega ákveðnar 150.000 krónur. Einnig verður fallist á vaxtakröfu brotaþola þannig að vextir reiknist frá 14. október 2010 og dráttarvextir frá 5. maí 2011, en þá var mánuður liðinn frá því krafan var kynnt ákærða, sbr. 9. gr. laga um vexti og verðtryggingu, nr. 38/2001.

Loks verður ákærða með vísan til 1. mgr. 218. gr. laga nr. 88/2008 gert að greiða sakarkostnað samkvæmt yfirliti ákæruvalds, en málsvarnarlaun verjanda síns og þóknun réttargæslumanns brotaþola samkvæmt ákvörðun dómsins. Þær greiðslur þykja hæfilega ákveðnar að meðtöldum virðisaukaskatti svo sem greinir í dómsorði. Jafnframt verður ákærða gert að greiða ferðakostnað verjandans.

B-kk-nf B-kk-nf, héraðsdómari, kveður upp dóm þennan.

D Ó M S O R Ð:

Ákærði, X…, sæti fangelsi í tvo mánuði en fresta skal fullnustu refsingarinnar og falli hún niður að þremur árum liðnum frá uppkvaðningu dómsins haldi ákærði almennt skilorð 57. gr. sömu laga.

Ákærði greiði A… 150.000 krónur í miskabætur auk vaxta samkvæmt 1. mgr. 8. gr. laga um vexti og verðtryggingu, nr. 38/2001, frá 14. október 2010 til 5. maí 2011, en með dráttarvöxtum samkvæmt 1. mgr. 6. gr. sömu laga frá þeim degi til greiðsludags.

Ákærði greiði 322.478 krónur í sakarkostnað, þar með talin málsvarnarlaun verjanda síns, S-kk-ef A-kk-ef S-kk-ef, hæstaréttarlögmanns, 150.600 krónur, og ferðakostnað verjandans, 21.378 krónur, og þóknun réttargæslumanns brotaþola, G-kvk-ef P-kvk-ef, héraðsdómslögmanns, 125.500 krónur.

B-kk-nf B-kk-nf